Oscar (prys)

Den **Academy Award**, in de volksmond beter gekend lik den **Oscar**, is e prys vo artistieke en technische prestoaties in de filmweireld. Ze wordn joarliks uutgereikt deur de Academy of Motion Picture Arts and Sciences (AMPAS) in de Verênigde Stoatn lik erkennienge vo uutzounderlikke cinematografische prestoaties, beôordeeld deur de stemgerechtigde leedn van de Academy. D' Oscars wordn algemêen anzien lik de mêest prestigieuze pryzn in de geschiedenisse van de filmindustrie.

De belangrykste prys-categorieën, gekend ols de *Academy Awards of Merit*, wordn gepresenteerd binst e live uutgezoundn ceremonie in Hollywood in februoari of moarte. 't Is de oudste entertainment-prysuytreikienge ter weireld. D' êeste uutreikienge van de Academy Awards wierd g'houden in 1929. De twidde ceremonie in 1930 was d' êeste die via de radio wierd uutgezoundn, en de ceremonie van 1953 was d' êeste ip tilleviesje. 't Is den oudste van de viere grôte joarlikse Amerikoansche entertainmentpryzn. De teegnhangers — den Emmy Award vo tilleviesje, de Tony Award vo theater en de Grammy Award vo muziek — zyn oallemolle gebaseerd ip d' Academy Awards.

Den Oscar-statuette toogt e ridder, ountworpn in d' art-deco-styl.

## Geschiedenisse
D' êeste uutreikienge van de Academy Awards wierd g'houden ip 16 meie 1929, binst e privé-dinersessie in 't Hollywood Roosevelt Hotel, me een anwezighied van round de 270 menschn.

De fêeste achter de pryzn vound plekke in 't Mayfair Hotel. De prys vo gastntickets vo de ceremonie van dienen oavend was $5 (wa da nu round de $88 zou zyn). Der wierdn vichtien statuettes uutgereikt ter êre van artiestn, regisseurs en andere deelnemers uut de filmindustrie van dien tyd, vo under werkn in de periode 1927–1928. De ceremonie deurde 15 menuutn.

Vo d' êeste ceremonie wierdn de winnoars ol drie moandn ip vôorhand an de pers bekendgemakt. By de twidde ceremonie in 1930, en vo de reste van 't êeste decennium, wierdn de resultoatn an de gazetten gegeevn vo publicoatie om 23:00 eurn ip den oavend van d'uutreikienge. In 1940 publiceerde de *[[w:nl:Los Angeles Times|Los Angeles Times]]* de winnoars ol vôorn da de ceremonie was begost. Ols gevolg dervan begost de Academy in 1941 met 't gebruuk van een ofgeslootn enveloppe om de noamn van de winnoars bekend te moakn.

De term "Oscar" is e geregistreerd handelsmerk van de AMPAS.

### Mylpoaln
Den êestn Beste Acteur die wierd bekroond was Emil Jannings, vo zyn rolln in *[[w:en:The Last Command (1928 film)|The Last Command]]* en *[[w:nl:The Way of All Flesh (1927)|The Way of All Flesh]]*. Omdat em vôorn de ceremonie were moeste kêern noar Europa, gienk de Academy akkôord om em de prys vroeger te geevn, woardeure dat em d'n êestn Academy Award-winnoare ôoit wierd. Binst d' êeste pryzn wierdn winnoars erkend vo mêerdere films binst de kwalificoatieperiode; Jannings krêeg de prys vo twêe films woarin dat em de sterre was, en Janet Gaynor won d' êeste prys vo Beste Actrice vo eur prestoaties in drie films. Vanaf de twidde ceremonie krêegn artiestn aparte nominoaties vo individuele films; gin êenn artiest et nog mêerdere nominoaties in dezelfste categorie gekreegn sedert de 3de Academy Awards.

Vôorn d' êeste vuuf ceremonies liep de verkiesboare periode van 1 ogustus toet 31 juli. De verkiesboare periode vo de 6de Academy Awards liep van 1 ogustus 1932 toet 31 december 1933, en sedert de 7de Academy Awards loopn de latere periodes gelyk me 't kalenderjoar (met uutzounderienge van de 93ste Academy Awards, woaby da deure de COVID-19-pandemie de periode wierd verlengd toet 28 februoari 2021).

Beste Buitenlandstoalige Film, nu gekend lik Beste Internationale Film, wierd ip de 20ste Academy Awards g'ïntroduceerd ols een eereprys, en wierd e competitieve categorie by de 29ste Academy Awards.

De 74ste Academy Awards, g'houden in 2002, reikte den êestn Oscar vo Beste Animatiefilm uut, gewounn deur *[[w:nl:Shrek (film)|Shrek]]*.

Sedert 1973 zyn olle Academy Award-ceremonies, met uutzounderienge van 2021, g'eindigd met de prys vo Beste Film. Traditioneel gezien reikt de winnoare van Beste Acteur en Beste Mannelikke Byrolle van 't joar dervôren de pryzn uut vo respectievelik Beste Actrice en Beste Vrouwelikke Byrolle, en vice versa. In 2009 wierd dit model vervangn, woarby dat idder acteêrprys wierd voorgesteld deur vuuf eerdere winnoars, die elk êen van de genomineerde acteerprestoaties vôorstelden. Dit wierd 't "Fab 5"-presentatorenformoat genoemd. 't Fab 5-model kêerde in 2024 were achter e pauze van 15 joar.

Ip 9 februoari 2020 wierd *[[w:nl:Parasite (2019)|Parasite]]* d' êeste anderstoalige film die Beste Film won ip de 92ste Academy Awards.

De 93ste Academy Awards-ceremonie, ter êre van de beste films van 2020 en begun 2021, wierd g'houden ip 25 april 2021, achter dat 't was uutgesteld van de ôorsprounkelikke doatum van 28 februoari 2021 vanwehe de impact van de COVID-19-pandemie. Zjuuste lik by de twêe vôorgoande ceremonies was er gin vaste presentator. De ceremonie wierd uutgezoundn ip ABC. 't Vound vo 't 19de joar ip reke plekke in 't Dolby Theatre in Los Angeles, California, met extra locoaties an 't Union Station ôok in Los Angeles. Vanwehe den impact van 't virus ip de film- en tv-industrie, koundigden Academy-vôorzitter David Rubin en CEO Dawn Hudson an da vo d' Oscar-ceremonie van 2021 ôok streamingfilms verkiesboar woarn, ip vôorwoarde da ze ôorsprounkelik in de cinema zoudn uutkommn. D' eis vo de films in cinema's te speeln, wierd were ingevoerd vanaf de 95ste Academy Awards.

## Oscar-beeldje (Statuette)

### Overzichte
Den Oscar-statuette, officieel d' *Academy Award of Merit*, wordt uutgereikt an de winnoars van de joarlikse pryzn. 't Is gemakt van verguld brons ip e zwarte metoaln boasis, is 34,3 cm oge, weegt 3,85 kg en toogt e ridder ountworpn in d' art-deco-styl. D'n ridder houdt e zwoard vaste en stoat ip e filmrolle me vuuf speekn. De vuuf speekn stoan vo d' ôorsprounkelikke takkn van de Academy: Acteurs, Schryvers, Regisseurs, Producers en Technici.

Beeldhouwer George Stanley, die ôok de Muse Fountain an de Hollywood Bowl e makt, boetseerde 't ountwerp van Cedric Gibbons. De statuettes die binst d' êeste ceremonies wierdn gepresenteerd woarn gemakt van verguld massief brons. Binn e poar joar wierd brons an de kant geschoovn vo britanniametoal, e sôorte tinlegerienge die toun is overtrokkn me koper, nikkelzilver en uuteindelik 24-karoats goud. Vanwehe e metoaltekort binst d'n Twiddn Weireldoorlog, wierdn d' Oscars drie joar lank uut geverfd gips gemakt. Achter den oorlog nôodigde de Academy de winnoars uut om d' gipsn figeurn in te wisseln vo vergulde metoaln exemplaarn.

D' ênigste toevoegienge an d'n Oscar sedert dat em is ountworpn, is e klêne stroomlynienge van de boasis. D' ôorsprounkelikke Oscar-vorme wierd in 1928 gegootn by de C.W. Shumway & Sons gietery in Batavia, Illinois, woar da z'ook bygedroagn en an 't gietn van de vormn vo de Vince Lombardi Trophy en den Emmy Award-statuettes. Van 1972 toet 1986 wierdn de Oscar-beeldjes gegootn by de Dodge Trophy Company in Crystal Lake, Illinois. Van 1987 toet 2015 wierdn oungevêer 50 Oscars in e tinlegerienge me e loage goud idder joar in Chicago gemakt deur R.S. Owens & Company. 't Pakte ossan tusschn de drie en viere weekn om 50 statuettes te moakn.

In 2016 kêerde de Academy were noar brons ols boabismetoal vo de statuettes, en gaaf ze de productietake an de in New York gevestigde Polich Tallix Fine Art Foundry, nu in handn van UAP Urban Art Projects. Olwel da ze gebaseerd zyn ip e digitale scan van een ôorsprounkelikken Oscar uut 1929, behouden de statuettes under moderne ofmetingn en zwarte sokkel. Ze wordn uut vloeiboar brons gegootn van 3D-geprinte keramische vormn en gepoliest, en wordn doarnoa gegalvaniseerd me 24-karoats goud deur 't bedryf Epner Technology in Brooklyn, New York. Den tyd die nôdig is om 50 van die statuettes te moakn, is oungevêer drie moandn. 't is d' bedoelienge da R.S. Owens andere pryzn vo de Academy bluuft moakn en bestoande Oscars ounderhoudt wannoar dan ze een nieuwe loage nôdig en.

### Noamgevienge
D' ôorsproung van de bynoame van de trofee is discutabel, angezien verschillige menschn de crediet ipeisen vo 't benoemn van de trofee toet "Oscar".

Margaret Herrick, bibliothecaresse en vôorzitster van de Academy, is ezeid gewist da ze em in 1931 vernoemd et noar eur zo-gezeiden noenkel Oscar. D' ênigste bevestigienge was e knipsel uut 1938 uut de *[[w:nl:Los Angeles Examiner|Los Angeles Examiner]]*, woarin da Herrick e verhoal vertelde over eur en eur vint die tegen mekoar lachtn me de zinne: "Oes is't me je noenkel Oscar?".

Bette Davis beweerde in eur autobiografie uut 1962 da z' et in 1936 genoemd et noar eurn êestn vint, Harmon Oscar Nelson, omda 't achterwerk van 't beeldje eur an em deei peizn. Moa de term was al minstens twêe joar dervôorn in gebruuk. In e biografie uut 1974 geschreevn deur Whitney Stine me commentoar van Davis, schrêef Davis: "Ik doe vôorgoed ofstand van elke beweirienge dak ikke d' ênigste was—dus, Academy of Motion Picture Arts and Sciences, d' eere is hêlegans an uunder."

Gazetteschryver Sidney Skolsky schrêef in zyn memoires uut 1970 da j' de term in 1934 bedacht ad ounder tydsdruk vo zyn inzendienge, woarby em spottede met de vaudeville-komieken die vroegen "Will you have a cigar, Oscar?". De Academy gift Skolsky crediet vo "d' êeste bevestigde verwyzienge in de gazette" noar *Oscar* in zyn column ip 16 moarte 1934, die geschreevn was over de 6de Academy Awards van da joar. Moa in 't krantenknipsel woarnoar da Skolsky verwees, schreef em da "die beeldjes 'Oscars' wordn genoemd", wa da betêkent da de noame ol in gebruuk was.

In 2021 stound de Brazilioansche ounderzoeker Waldemar Dalenogare Neto in teegnstellinge met Skolsky zyn beweirienge da em de term êerst had gebruukt. Hy vound noamelik de woarschynlik êeste openboare vermeldinge van de noame "Oscar" in de column "Cinematters" van journalist Relman Morin in de *[[w:en:Los Angeles Evening Record|Los Angeles Evening Record]]* ip 5 december 1933. Angezien de pryzn da joar nie wierdn uutgereikt, zei d'n outeur: "Wat is er gebeurd met het jaarlijkse Academy-banket? Normaal gezien is het banket en de uitreiking van 'Oscar', de bronzen statuette voor de beste prestaties, allang voorbij."

Bruce Davis, e vôormalig uutvoerend directeur van de Academy, gaaf de crediet vo de bynoame an Eleanore Lilleberg, e secretoaresse by de Academy ton da de prys vo den êestn kêe wierd g'ïntroduceerd. Zie hield toezicht ip de ofhandelinge van de pryzn vôor de ceremonie. Davis gift de credit an Lilleberg omda em in een autobiografie van Einar Lilleberg, de broere van Eleanore, ountdekte dat Einar verwees noar een Nôorse veteroan van 't leger genaamd Oscar dien ze kenden uut Chicago, wien dat Einar beschrêef lik iemend die assan "rechte en grôot stound". Hy beweirt da de credit "bienkan met zekerheid toebehoort an" Lilleberg.

### Graveerienge
Om te vôorkommn da der informoatie over wie da d' Oscarwinnoars zyn uutlekt vôorn de ceremonie, en d' Oscar-statuettes die ip de show wordn uutgereikt lehe boabisploatn. Toet an 2010 brochtn winnoars under statuettes were noar de Academy en moestn ze verschillige weekn wachtn vo da d' under noamn in d' under respectievelikke Oscars stoundn. Sedert 2010 en winnoars d' optie om e gegraveerd noamploatje ip under statuette te loatn bevestigen by een inscriptie-stoatie ip de Governor's Ball, e fêestje da direct achter d' Oscarceremonie wordt g'houden. R.S. Owens makt vôorn de ceremonie ol gegraveerde noamploatjes met de noame van elke meugelikke winnoare d'erip. De noamploatjes van de verliêzende genomineerdn wordn achterof gerecycleerd.

### Eigndomsrechtn van d' Oscar-statuettes
Vôorn 1950 woarn (en bluuvn) de Oscar-statuettes eigndom van den ountvanger. Sedertdien zyn de statuettes wettelienk belast (encumbered) me d' eis dat de statuette êest vo $1 moet wordn angeboodn an de Academy. Os e winnoare weigert me dizze regel akkôord te goan, wud 't statuette by de Academy gehouden. Academy Awards van vôorn dizze overêenkomst zyn verkocht ip openboare veiliengn en in privétransacties vo bedraagn in de zesse cyfers.

In 1989 probeerde de klêenzeune van Mike Todd zyn grôotvoader zyn Oscar vo Beste Film, ountvangen vo de productie van *[[w:nl:Around the World in Eighty Days (1956)|Around the World in 80 Days]]* uut 1956, te verkôopn an e verzoameloare van film-attributn. De Academy dwong zyn statuette-contract of deur een definitief verbod ip de verkôop te verkryh'n.

In 1992 gaaf Harold Russell zyn Oscar vo Beste Mannelikke Byrolle vo *[[w:nl:The Best Years of Our Lives|The Best Years of Our Lives]]* uut 1946 an e veiling om geld in te zoameln vo de medische kostn van zyn vrouwe. Olwel da zyn beslissienge vo controverse zörgde, gienk d'n êestn Oscar die ôoit wierd verkocht ip 6 ogustus 1992 over noar e privéverzoameloare vo $60.500. Russell verdedigde zyn actie en zei: "Ik weete nie woarom da ze under zoun bluuvn druk moakn. De gezoendheid van me vrouwe is vele belangryker of sentimentele redens. De film goat er zyn, ôok as den Oscar er nie is".

In december 2011 wierd Orson Welles' Oscar vo *[[w:nl:Citizen Kane|Citizen Kane]]* uut 1941 (Academy Award vo Beste Origineel Scenario) gëveild, achter da zyn erfgenoamn e rechtszoake in 2004 adn gewounn, woarin da ze beweerden da Welles gin akkôord ad getêkend om 't beeldje were te geevn an de Academy. Ip 20 december 2011 wierd 't verkocht via een online veiling vo $861.542.

Sommigte kopers en achterof de statuettes weregegeevn an de Academy, die ze in under kluze byhoudn.

### Andere pryzn uutgereikt deur de Academy
Neviëst de Academy Award of Merit (de gewuun'n Oscar), zyn der ôok negn eerepryzn (nie-competitief) die van tyd toet tyd deur de Academy wordn uutgereikt (met uutzounderienge van d' Academy Honorary Award, de Technical Achievement Award en de Student Academy Awards, die joarliks wordn uutgereikt):

* Governors Awards:
** D' Academy Honorary Award (joarliks) (wuk da wel of nie in de vorme van een Oscar-statuette kan zyn);
** De Irving G. Thalberg Memorial Award (sinds 1938) (in de vorme van e buste van Thalberg);
** De Jean Hersholt Humanitarian Award (sinds 1957) (in de vorme van een Oscar-statuette);
* De Academy Scientific and Technical Awards:
** Academy Award of Merit (nie-competitief) (in de vorme van een Oscar-statuette);
** Scientific and Engineering Award (in de vorme van e bronzn plakette);
** Technical Achievement Award (joarliks) (in de vorme van e certificoat);
** De John A. Bonner Medal of Commendation (sinds 1978) (in de vorme van e medaille);
** De Gordon E. Sawyer Award (sinds 1982); en
* De Academy Student Academy Awards (joarliks).

De Academy rêekt ôok de Nicholl Fellowships in Screenwriting uut.

## Nominoatie
Van 2004 toet 2020 wierdn de nominoatieresultoatn van de Academy Awards in d'n helft van januoari an 't publiek bekendgemakt. Dervôorn wierdn de resultoatn begun februoari angekoundigd. In 2021 wierdn de genomineerdn in moarte bekendgemakt. In 2022 wierdn de genomineerdn vo d' êeste kêer sedert 2003 begun februoari angekoundigd.

### Stemmers
De Academy of Motion Picture Arts and Sciences (AMPAS), e professionele eere-organisoatie, bestoat uut 9.905 stemgerechtigde leedn (vanaf 2024).

't Lidmoatschap van de Academy is ounderverdêeld in verschillige takkn (branches), die ollemolle een andere discipline in de filmproductie verteenwoordign. Vanaf 2024 vormn d' acteurs 't grotste blok, me 1.258 leedn (12,7% van de stemmers). De stemmn wordn ol sedert de 7de Academy Awards in 1935 gecertificeerd deur 't auditbedryf PricewaterhouseCoopers (PwC), en underne vôorganger Price Waterhouse. In meie 2011 stuurde de Academy e brief woarin da ze under (toen round de 6.000) stemmende leedn lietn weetn da der in 2013 een online systêem vo 't stemmn zou wordn g'ïmplementeerd, in de plekke van papieren stembiljetn via de post.

Olle AMPAS-leedn moetn uutgenôodigd wordn deur de Board of Governors (Raad van Bestuur), noamens de uutvoerende comités van de Academy-takkn. 't Recht ip lidmoatschap ku verdiend wordn deur e competitieve nominoatie, of e bestoand lid kan e noame vôorstellen ip boasis van andere belangryke bydroagen an de filmweireld.

Nieuwe vôorstelln vo lidmoatschap wordn joarliks overwoogn. De Academy makt zyn ledelyste nie openboar, ol wierdn der toet 2007 in persberichtn wel de noamn angekoundigd van de menschn die uutgenôodigd woarn om toe te treedn.

In 2012 wierdn de resultoatn uutgebrocht van een ounderzoek van de *[[w:nl:Los Angeles Times|Los Angeles Times]]* da de demografische soamenstellienge van oungeveer 88% van de stemgerechtigde leedn van AMPAS beschrêef. Van de mêer of 5.100 bevestigde actieve stemmers was 94% Kaukasisch (wit), 77% was mannelik en 54% was ouwer of 60 joar. Drieëndertig percent van de stemmende leedn zyn vôormalige genomineerdn (14%) en winnoars (19%). In 2016 lanceerde de Academy een initiatief om eur lidmoatschap uut te breidn en de diversiteit te verôgen. In 2024 stound 't antal stemmende leedn ip 9.905.

In 2025 vereiste een nieuw angekoundigde procedure da de leedn van de Academy ol de genomineerde films binn een categorie moestn bekykn om in de finale rounde van die categorie te meugn stemmn. 't Verificotieproces zal gebeurn via 't besloten streamingplatform vo leedn van de Academy en deur 't indienen van e formulier vo films die bekeken zyn ip fysieke evenementn lik festivals, vertôniengn of privé-evenementn.

### Regels
Volgens Regels 2 en 3 van d' officiële Academy Awards-regels moe e film, om in anmerkienge te kommn, in 't vôorgoande kalenderjoar (van middernacht in 't begun van 1 januoari toet middernacht an 't ende van 31 december) in Los Angeles County, Californië uutkommn en zeven doagen ip reke speeln. D' ênigste uutzounderiengn zyn Beste Internationale Film, Beste Documentaire en de pryzn in de kortfilm-categorieën. De film moe idderen dag van zyn kwalificerende speelreke minstens drie kêers getoogd wordn, woarvan dat er minstens êen van de dagelikse vertôniengn moe begunn tusschn 18:00 en 22:00 euren lokoalen tyd.

E vôorbeeld dervan is de winnoare van Beste Film uut 2009, *[[w:nl:The Hurt Locker|The Hurt Locker]]*. Deze wierd ôorsprounkelik êest in 2008 uutgebrocht, moar kwam nie in anmerkienge vo de pryzn van 2008, omdat em pas in d'n helft van 2009 zyn Oscar-kwalificerende speelreke in Los Angeles ad. Doardeure kwalificeerde em zyn eign vo de pryzn van 2009. Buutenlandsche films moetn Iengelsche oundertitels en. Idder land mag moar êen film per joar indienen vo overwegienge in de categorie Internationale Film.

Regel 2 stelt da e film speelfilmlengte (feature-length) moe hen, wa da gedefinieerd is ols e minimum van 40 menuutn, uutgezounderd de pryzn vo kortfilms. De film moe bestoan ip e 35 mm of 70 mm filmprint, of in 24 of 48 beelden per seconde (frame/s) in progressive scan digitaal cinemaformoat, me e minimale projectorresolutie van 2.048 ip 1.080 pixels. Sedert de 90ste Academy Awards in 2018 kommn mêerdêlige reeksn en miniseries nie mêer in anmerkienge vo d' Oscar vo Beste Documentaire. Dit volgde ip de winst in die categorie in 2017 van *[[w:nl:O.J.: Made in America|O.J.: Made in America]]*, een achteure deurende presentotie die e beperkte cinemarelease kreeg voordatten in vuuf dêeln wierd uutgezoundn ip ABC en ESPN. D' ankoundigienge van de nieuwe regel deur de Academy makte gin directe vermeldinge van diene film.

D' Oscar vo Beste Internationale Film eist gin release in de V.S. 't Eist ollêne da de film ingediend wordt ols d' officiële selectie van zyn land.

D' Oscar vo Beste Documentaire vereist ofwel e speelweeke binst 't vôorgoande kalenderjoar in *zowel* Los Angeles County *als* in êen van de vuuf stadsdêeln van New York City, of e kwalificerende prys ip e competitief filmfestival uut de 'Documentary Feature Qualifying Festival'-lyste, oungeacht openboare vertôniengn of uutgoavn, of een inzendienge in de categorie Internationale Film ols officiële selectie van zyn land. De kwalificerende speelweekn in de cinema moetn an dezelfste eisn voldoen lik die vo nie-documentairefilms wuk da betreft 't antal en de tydn van de vertôniengn. E film moet e recensie gekreegn hen van e criticus van *[[w:nl:The New York Times|The New York Times]]*, *[[w:en:Time Out (magazine)|Time Out New York]]*, de *[[w:nl:Los Angeles Times|Los Angeles Times]]*, of de *[[w:nl:LA Weekly|LA Weekly]]*.

Producers moetn vôor de deadline een online formulier vo d' 'Officiële Screen Credits' indienen. O't nie vôor de vastegestelde deadline wordt ingediend, komt de film in gin ênkel joar in anmerkienge vo d' Academy Awards. 't Formulier bevat de productiecredits vo ol de gerelateerde categorieën.

Pryzn in de kortfilm-categorieën (Beste Korte Documentaire, Beste Korte Animatiefilm en Beste Korte Live-Action Film) en andere kwalificoatieregels of de mêeste andere competitieve pryzn. Ten êeste valt de verkiesboare periode nie tegoare met e kalenderjoar, moar lopt ze over êen joar van 1 oktober toet 30 september van 't kalenderjoar vôor de ceremonie. Ten twidde zyn der mêerdere maniern vo te kwalificeern. De belangrykste methode is e cinemarelease van e weke in *ofwel* New York City *ofwel* Los Angeles County binst de kwalificotieperiode. Films kunn under ôok kwalificeern deur specifieke pryzn te winn'n ip êen van de verschillige competitieve filmfestivals die deur de Academy zyn angeduud, evenêens zounder rekenienge t'oudn me eerdere openboare uutgoaven.

E film die wordt geselecteerd lik winnoare van e gouden, zilvern of bronzn medaille in een bypassende categorie van de direct vôorgoande Student Academy Awards, komt ôok in anmerkienge (de Documentaire-categorie vo die prys, en Animoatie, Narratief, Alternatief of Internationaal vo d' andere pryzn). D' eisn vo de kwalificerende speelweekn in de cinema zyn ôok anders of vo d'andere pryzn. Der is moar één vertônienge per dag vereist. Voe de Documentaire-prys moe de vertônienge begunn tusschn 12:00 (noene) en 22:00 euren lokoaln tyd. Voe d'andere pryzn is der gin specifieke starttyd vereist, moar de film moet wel up de reguliere cinemaprogrammaties stoan me doatums en vertôniengstydn.

Ende december wordn de stembiljetn en de lystn met in anmerkienge kommende films noar de leedn gestuurd. Vo de mêeste categorieën stemmn de leedn van iddere tak (branch) ollêne moar vo de genomineerdn in under eign categorie, wa wil zegn da regisseurs ollêne vo regisseurs stemmn, schryvers vo schryvers, acteurs vo acteurs, enz. In 't specioale geval van Beste Film meugen olle stemmende leedn de genomineerdn kiezn. Een antal takkn mag binst de nominoatierounde ollêne moar stemmn vo Beste Film; dit omvat under andere de producerstak, angezien Beste Film wordt toegekend an de producer(s) van e film, en andere takkn die gin overêenkomstige prys hen. In ol de grôte categorieën wordt er e variant van de enkelvoudige overdraagbare stem (single transferable vote) gebruukt, woarby dat idder lid e stembiljet indient met maximoal vuuf genomineerdn (tiene vo Beste Film), gerangschikt ip vôorkeure. In bepoalde categorieën, woarounder Internationale Film, Documentaire en Animatiefilm, wordn de genomineerdn geselecteerd deur specioale screeningscomités die bestoan uut leedn van ol de takkn.

In de mêeste categorieën wordt de winnoare gekoozn uut de genomineerdn deur e mêerderheidsstemmieng (plurality voting) van ol de leedn. Sedert 2009 wordt de winnoare van Beste Film gekoozn via instant-runoff voting. Sinds 2013 wordt der een herwoh'n vorm van puntenwaardeerienge (re-weighted range voting) gebruukt vo de genomineerdn vo Beste Visuele Effecten te selecteern.

Filmbedryvn spendêern soms toet wel verschillige miljoenn dollars an marketing gericht ip de stemmers vo e film die meedoet vo Beste Film, in e pogienge om d' under kansen te verôgen ip 't winnen van Oscars en andere filmpryzn die in 't Oscar-seizoen uutgereikt wordn. De Academy handhoaft regels om te ipvollig campagnen deur eure leedn te beperkn om uutspattingen uut de weh te goan en te vôorkommen da 't proces zyn weirdegheid verliest. Z' en een "awards-tsaar" in dienst die de leedn adviseert over wuk da wel of nie mag en straffn uplegt an d' overtreders. E vôorbeeld was in 2009 wannoar da de producer van de genomineerde Beste Film *[[w:nl:The Hurt Locker|The Hurt Locker]]* wierd gediskwalificeerd ols producer in zyn categorie otn em contact ipnam me kennissen om under an te sporen vo zyn film te stemmen en nie vo een andre film die ols favoriet wierd anzien. *The Hurt Locker* et uuteindelyk wel gewounn.

### Academy Screening Room
De Academy Screening Room of Academy Digital Screening Room is e beveiligd streamingplatform da de stemmende leedn van de Academy in stoat stelt om ol de in anmerkieng kommende films ip êen plekke te bekykn. 't Wierd in 2019 g'ïntroduceerd, vo de Oscars van 2020. DVD-screeners en fysieke vertôniengen van de Academy wierdn toen nog assan georganiseerd. Om films ip 't platform te loatn toevoegn, moe de Nôord-Amerikoansche verdêeler $12.500 betoalen, inclusief e bedrag vo watermerkn, tegoare med e digitale kopie van de film zoda 't vo streaming kan klaargemakt wordn deur de Academy. 't Platform is toegankelyk via Apple TV en Roku-spelers. Binst 't watermerkproces zyn der verschillige videobeveiligingsbedryven betrokkn om e forensisch watermerk an te moaken da vermydt da kykers screenshots of schermipnoames kunn pakken.

In 2021, vo de Oscars van 2022, verbood de Academy olle fysieke screeners en fysieke vertôniengn, woardeure da 't officiële bekykn deur de leedn beperkt wierd toet de Academy Screening Room. Films die in anmerkienge kwoamn in de categorieën Documentaire en Internationaal, wierdn in aparte dêeln van 't platform beschikbaar gemakt. Verdêelers kunn ôok e toelage betoalen om korte promo-video's ('featurettes') by te voegen om under films ip 't platform te promootn. De fysieke vertôniengn woarn g'annuleerd door de COVID-19-pandemie. Verkiesboare films moetn nie per se an 't platform toegevoegd wordn, moar de Academy makt er wel reclame vo by de stemmende leedn otn ze der wél ip stoan.

## Prysuytreikiengn

### Telecast

De belangrykste pryzn wordn uutgereikt binst e live uutgezoundn ceremonie, mêestal ende februoari of begun moarte van 't joar da volgt ip 't relevante kalenderjoar, en zesse weekn achter d' ankoundigienge van de genomineerdn. 't Is 't absolute ôogtepunt van 't filmpryzenseizoen, da normaal gezien in november of december van 't joar dervôorn begunt. 't Is e grôots en uutgebreid spektakel, woarby da d' uutgenôodigde gasten over de rôo lopere wandeln in oroaties van de mêest vooraanstoande mode-ontwerpers van da moment. Een black tie-kostuum is de mêest vôorkomende outfit vo de ventn. De mode kan soms dicteern da ze gin papillon andoen, en muzikale artiesten zyn der soms nie an verplicht under hieran t' ouwen. D' artiestn die de genomineerde nummers vo Beste Originele Nummer en inhezoungn, briengn die liedjes dikkers live ip de prysuytreikienge, en 't feit da ze iptrêedn wordt ôok vele gebruukt om de tv-uutzendinge te promootn.

De Academy Awards zyn de langstlôopende prysuytreikienge ter weireld die live vanuut de Verênigde Stoatn wordt uutgezounden noar olle tydszones in Nôord-Amerika en weireldwyt, en lokt miljoenn kykers over de hêle weireld. D' Oscars wierdn in 1953 vo d' êeste kêer uutgezounden deur NBC, die 't evenement bleef uutzenden toet 1960, ton dat ABC 't overnam. ABC zond de fêestelijkheden uut, inclusief d' êeste kleurenuutzendinge van 't evenement in 1966, toet 1970. NBC kreeg de rechtn vo vuuf joar were (1971–75), moar d'rachter nam ABC in 1976 de uutzendiengn were over. 't Uudig contract met de Academy lopt nog toet 2028, doarachter goat de ceremonie vanaf de editie van 2029 exclusief wordn uutgezounden ip YouTube.

De Academy et ingekorte versies van de ceremonie gemakt vo uutzendiengen ip internationale marktn, en ton zeker deeze buutn Amerika, om uutgezoundn te kunn wordn ip betere lokoale tydstippen. De ceremonie wierd vo den êeste kêer in 1970 live internationaal uutgezoundn via satelliet, moar ollêne twêe Zuud-Amerikoansche landn, Chili en Brazilië, adn de rechtn gekocht om d' uutzendieng uut te zendn. Teegn dien tyd woarn de tilleviesjerechtn vo de Academy Awards verkoch in 50 landn. In 1980 wierdn de rechtn in 60 landn verkocht, en teegn d' editie van 1984 woarn de tilleviesjerechtn gelicenseerd in 76 landn.

In 2004 wierd de ceremonie vervroegd van ende moarte/begun april noar ende februoari. Dit was om d' intense lobby- en recloamecampagnes round het Oscar-seizoen in de filmindustrie in te kortn en t' ounderbreken. Een andere reeën was 't stygend success van de tilleviesjekykcyfers van 't NCAA-basketbaltoernooi vo mans (eerste divisie) da gelyk liep, wa da anders 't publiek van de Academy Awards zoe deurmidden sniedn. In 1976 en 1977 wierdn d' eroverheweunn Oscars van ABC verplatst van diensdag noar moandag, woardeure da ze direct uutgezoundn wierdn teegn 't nationale kampioenschap ip NBC. De vroegeren doatum speelt ooke in 't vôordêel van ABC, angezien dat 't nu mêestal valt binst de belangryke en stief winstgevende februoari-peilingsperiode (sweeps period).

In sommigte joarn wordt de ceremonie verplatst noar den êeste zundag van moarte om niet t' overlappen met de Olympische Weinterspelen. Nen anderen reden vo de verplatsienge noar ende februoari en begun moarte is om te vôorkommn da de prysuytreikienge te dichte by de religieuze fêestdagen van Pesach (Joods Paasfeest) en Poasen valt, wa da tientallen joarn lank e bronne van ergernis was by de leedn en 't grôte publiek. Recloame is e bitje an bandn gelegd; traditioneel mohen gin filmstudios of concurrenten van d' officiële sponsors van d' Academy Awards adverteern binst d' uutzendinge. Vanaf 2020 ad de productie van d' Academy Awards-uutzendinge de twyfelachtige eere van 't ôogste antal Emmys uut de geschiedenisse gewounn t'hen, met in totoal 54 winstn en 280 nominoaties.

Achter da 't vele joarn ip moandag om 18:00 euren Pacific / 21:00 euren Eastern Time wierd g'houden, wierd de ceremonie vanaf de uutgoave van 1999 verplatst noar de zundag om 17:30 uur PT / 20:30 euren ET. De gepresenteerde redens voor dizze verschuving woarn da der mêer kykers up zundag zoudn ofstemmen, da de spitsuren in Los Angeles kostn wordn vermeden, en dat een vroege starttyd d' kykers an d' Ôostkust zou toeloaten om rapper te goan sloapn. Joarenlank stound de filmindustrie wel weigerachtig teegn e zundaguutzendinge omdat d' inkomstn an de cinemakassa in 't weekend zou insniedn.

In 2010 overwoog de Academy om de ceremonie zels nog verder vooruut te schuven noar januoari, verwyezend noar de vermoeidheid van de tilleviesjekykers over 't langdurige filmpryzenseizoen. Moar zô'n versneld schema zoe de stemperiode vo ze leedn doanig hard vermindern, da sommigte stemmers ip den deur ollêne tyd zoudn en om de geselecteerde films via streaming ip d' under computer the bekieken, in plekke van ze ip de traditionele maniere en de stembiljetten in de post t'oenfangen. Doaboovn ip zou e ceremonie in januoari ip e zundag overlappen med de playoff-wedstryden van de National Football League (NFL). In 2018 miek de Academy bekend da de ceremonie ging verschoven wordn van ende februoari noar d'n helft van februoari, beginnend med d' 92ste Academy Awards in 2020. In 2024 wierd de ceremonie verplatst noar een zels nog vroegere starttyd van 16:00 euren PT / 19:00 euren ET. De vermoedelikke dryfveere was vo ABC de meugelikheid te geevn oem een ofeure primetime-programmerienge uut te zendn ols noaprogramma ('lead-out') om 19:30 euren PT / 22:30 euren ET.

Ôorsprounkelik gepland vo 8 april 1968, wierd de ceremonie van de 40ste Academy Awards met twêe doagn uutgesteld vanwehe de môord ip dr. Martin Luther King, Jr. Ip 30 moarte 1981 wierdn de 53ste Academy Awards êen dag uutgesteld noar anleidinge van de môordanslag ip president Ronald Reagan en andern in Washington, D.C.

In 1993 wierd d'r een *In Memoriam*-dêel geïntroduceerd, ter eere van menschn d'n e groten bydrage adn geleverd an de filmweireld èn die in de vôorgoande 12 moandn woarn gestorven. De selectie wierd soamengesteld deur e klêen comité van Academy-leedn. Die rubriek et in de loop van de joaren redelyk wa kritiek gekreegn omda z' e poar noamn en weggeloaten. D'er wierd joarenlangk oo-k kritiek geut ip n'n aâr aspect, noamelik da 't dêel e bitje e "popularity contest" (populariteitswedstryd) wêrd, omda't publiek dudelik ardre en zachter applaudisseerde ofhankelyk van d' culturele impact van d'n overleedenen. Sinsdiên word't applaus in d' uutzendinge gedempt en wordt d't publiek ofgeraden oem the klappen binst da dêel. In teegnstellieng wordn ze verzocht oem in stylte aandenkhen th'ebben. Deze montage wierd later gevolgd deur ne recloamepauze.

Wuk de uutzendduur betreft, deurt d' ceremonie hemiddeld driejenenhalve eure. D' eêrste Oscars in 1929 deurdigen 15 menuutn. An 't uuterste dêel van 't spectrum duurde de ceremonie van 2002 viere eure en dreeëntwientig menuutn. In 2010 koundigden d' organisatoorn van de Academy Awards an da de winnoars vo d'under anveirdingsspeech niet langer of 45 secondn uut mocht'n loop'n. Volgens organisator Bill Mechanic wa't dadde vo 't verdwyne van wuk dattam "d'n mjeêst haatte dinge in de show" benoemde—te lange en genante emoatie-uutbarstiengen. In e vodderre poogieng oem de speechjes vlugger te doen loop'n, wierdn in 2016 d' updrachten van de winnaars uutgetypt ip enen underlopendn tv-banner (news ticker).

Binst de ceremonie van 2018, gaaf d'n presentator Jimmy Kimmel toe oe lange da de ceremonie wél nie was geword'n, deur d' aankondiging dat 'em e splinternuven jetski zoe gheeven an eentwien die de korste speech van d'n jount zoe bring'n. 't Wierd gewounn by Mark Bridges otn em zyn prys vo Beste Kostuumontwerp vo *[[w:nl:Phantom Thread|Phantom Thread]]* in ountvangst nam. *[[w:nl:The Wall Street Journal|The Wall Street Journal]]* analyseerde de gemiddelde menuut'n gespreid euver d'uutzendiengen tusschn 2014 en 2018 als volgt: 14 ip nummers-ipteedns; 25 ip d' speeches van de hosts; 38 ip vôoraf ipgeneumn videofragmenten; en 78 vo de pryzn zelve, ipgedeeld in 24 vo d' introductie en aankondigienk, 24 vo d' winnoars die noar 't podium liepn, en 30 an udder dankweurden.

Oewel da z' under kykcyfers dominant bluuvn, is 't antal kykers van de Academy Awards gelyktydig en steady hezoakt. D' 88ste Academy Awards haad d'n lieëgste score binst d' ofheloapn agt jaorn (al was der n' uphang by mennen en kykers tusschn 18-49 jaar), dewyl dat 't program zelve een hêel hemengelde ountvangste kriegtê. Volgends ip de show brocht *[[w:nl:Variety (tijdschrift)|Variety]]* n'n rapport uut da de zeundar ABC binst d'ounderhandelyngen ver en verlengings-contract om d'n Oscars uut the zenden, zocht noar mier creatieve controlle êver d'n uutzendink. Uutendelik blyft AMPAS responsabel voor 't mièrendjeel an aspecten round 't tilleviesjeoepnôop, insluutend d' kuesche van de productie-staf en hosts, ohoewel den ABC wèl de rechsjes kraah'gt om a inpuut the leveren ip uddre keuzn. In den augustùs 2016 et AMPAS eur contract med ABC uutgebreid toet en me de joare 2028: 't contract bevat gièn inkel merkelikke verschilln in voardele van ABC of mjîr creatiev'n zeg.

Ip 17 december 2025 gaf de Academy d' ankuundigienge da YouTube de rechtn had binn'gheoald vo de Academy Awards, beginn'd met de 101ste ceremonie in 2029. Ze zoun daomee de plekke van ABC inpakken oundre 'n contract dat toe te en met 2033 zou loopn. YouTube lopt dan lik den uutsluelyke en weireldwydn zendpost va d' ceremonie, binst dat den Oscar z'n YouTube kanoal uuk no ander AMPAS-beproduceirde weihkies e event's goa toogh'en (waounder ceremonien, ientervjuws e uck nog digitaale dings). D' Academy zo uuk e soamnvarkienk sloetn meed 't Google Arts & Culture program ôom porsyies in den Academy Museum of Motion Pictures én de collectye uut d'n orhanizoshye th' ehlpen dihitallizeerhn.

### Televisie kykcyfers

Historisch inziên ligt et antal kykers van d' uutzendinghe hoger ost der populaire kaskroakers vôorh'steeld zien a's favoriet om d' prys veu Beste Film të wen. Miër in of 57,25 miljoen kykers stemdhn af ip d' uutzending' a va de 70ste Academy Awards in 1998, d't jeohr va *[[w:nl:Titanic (1997)|Titanic]]*, dieen ne box-office inkomst behaaalde beïnst zën eiërste 1997-98 spèeëlreikinkee ven $600,8 milyeun in e de VS, woa 't dachtn box-office récord waz dat jearenoa nie wer ghebreukê. D' 76ste Academy Awards-ceremonie, wearby da *[[w:nl:The Lord of the Rings: The Return of the King|The Lord of the Rings: The Return of the King]]* (kassa-inkomste van $368 miljoen vóor d' uutzendiengk) de prys 11 kier won, waarounder deëne vea Beste Filhm, trökdhe zoen 43,56 miljoen kykers.

T'e meêst bekeehkn ceremonieh gebazzeëhhrdd iop de Nielsen ratings tot up heden, is doö 42ste Academy Awards (Beste Film *[[w:nl:Midnight Cowboy|Midnight Cowboy]]*), dieën ep deênsdeehhge 7 oapryl 1970 ë'h uuszoodhh-reytïeng vhonn 43,4% haeldé. Binst n 'oape ómme pre-shèow 'hn raehtiênggs an the joëgehn', njoómhn dhe organisatooòhroń váën dhe 2023 Oscars medêywierekrs yàn hėt Met Gala-creatheeïvf-thiîêm eän.

In teegnstellinge, leveren ceremonies woarby films gepreezn wordn die 't nie zo geod deed'n in de cinema, dikkers mindere kykcyfers ip, oungeacht oevele lof da die films en gekreegn van recensentn. De 78ste Academy Awards, woarby een independent film met e lêeg budget gewounn et (*[[w:nl:Crash (2004)|Crash]]* met een pre-Oscar kassa-inkomste van $53,4 miljoen) trok e publiek van 38,64 miljoen met een huushoeden-rating van 22,91%. In 2008 wierd d' uutzendinge van de 80ste Academy Awards gemiddeld bekeekn deur 31,76 miljoen kykers, met een 18,66% rating. Da was toe ip da moment de lieêgste en minst bekeekn ceremonie ôoit, oundanks da ze d'n 80sten verjoardag van d' Academy Awards vierden. De winnoare vo Beste Film was in dien specifiekn uutgoave opnuv een independent film (dizze kêer was 't de Coen broers under *[[w:nl:No Country for Old Men|No Country for Old Men]]*).

Dewyl da de 92ste Academy Awards e gemiddelde van 23,6 miljoen kykers aolden, deedn de 93ste Academy Awards 't met 10,4 miljoen kykers noch vele slichter. Dat is 't lieêgst'n antal kykers da deur Nielsen wierd geregistreerd sinds da ze in 1974 begost'n mêet'n me totoale kykersantoll'n. De 94ste en 95ste edities trokk'n respectievelyk 16,6 en 18,7 miljoen kykers, moa nog oltyd ounder 't publieksantal van d' 92ste editie.

### Archief
Het Academy Film Archive bëwoart kopieën van aol d' Academy Awards-ceremonies seidert de uutreiking in 1949, lyk ôok materioale over vele vôorgaanden edities, t'hoope met randmaterioalen die verbounden is an mjir recente shows. De kopiën zyn bëwaard in vrjee wa verschillige filmmaterioalen, video's èn digtoale formoaten.

## Lokoaties (Venues)
In 1929 wierdn d' êeste Academy Awards uutgereikt binst e banketdiner in 't Hollywood Roosevelt Hotel. Van 1930 toet 1943 wisselde de ceremonie tusschn twêe lokoaties: 't Ambassador Hotel ip Wilshire Boulevard en 't Biltmore Hotel in 't center van Los Angeles.

Doarna was 't Grauman's Chinese Theatre in Hollywood van 1944 toet 1946 d'n gastheer vo de pryzn, gevolgd deur 't Shrine Auditorium in Los Angeles van 1947 toet 1948. De 21ste Academy Awards in 1949 wierdn g'houden in 't Academy Award Theatre in wa da 't ôofdkwartier van de Academy was ip Melrose Avenue in Hollywood.

Van 1950 toet 1960 wierdn de pryzn uutgereikt in 't Pantages Theatre in Hollywood. Met d' ipkomste van de tilleviesje voundn de prysuutreikiengn van 1953 toet 1957 tegelykertyd plekke in Hollywood en New York, êest in 't NBC International Theatre (1953) en doarna in 't NBC Century Theatre, woarna da de ceremonie uutsluutend nog in Los Angeles deuregienk. In 1961 veruusdn d' Oscars noar 't Santa Monica Civic Auditorium in Santa Monica, Californië. In 1969 verplatste de Academy de ceremonies were noar 't center van Los Angeles, noar 't Dorothy Chandler Pavilion in 't Los Angeles County Music Center. Ende joarn 1990 en begun joarn 2000 kêerde de ceremonie were noar 't Shrine Auditorium.

In 2002 wierd 't Dolby Theatre in Hollywood, vroeger gekend lik 't Kodak Theatre, d' uudige lokoatie vo de show.


## Categorieën
### Uudige categorieën

In 't êeste joar van de pryzn wierd de prys vo Beste Regie ipgesplitst in twêe categorieën, Drama en Komedie. Deur de joaren hene wierd ôok de prys vo Beste Originele Muziek soms ipgesplitst in aparte categorieën: Drama en Komedie/Musical. Van de joarn 1930 toet de joarn 1960 wierdn de pryzn vo Art Direction (nu Productieountwerp), Camerawerk en Kostuumountwerp verdêeld in twêe categorieën (zwart-witfilms en kleurnfilms). Vôorn 2012 wierd de prys vo Productieountwerp "Art Direction" genoemd, en d'n prys vo Grime en Haarstyl ewuno "Makeup". Vôorn 2020 wierd de Internationale Film "Buutenlandstoalige Film" genoemd.

In ogustus 2018 miek de Academy bekend da verschillige categorieën nie live zoudn wordn uutgezoundn, moar zoudn wordn ipgenoomn binst de recloamepauzes en loater in de ceremonie zoudn wordn getoogd.
Achter massoal protest van de Academy-leedn, koundigden ze an da z' uuteindelik wel ol de 24 categorieën live zoudn uutzendn. Da volgde ip verschillige vôorstelln, woarounder d' introductie van e categorie 'Beste Populaire Film', die de Academy ad angekoundigd moar nôoit et uutgevoerd.

### Toekomstige categorieën

In februoari 2024 miek de Academy bekend da ze een prys zoudn introdeuceern vo Prestoatie in Casting vanaf de 98ste ceremonie in 2026, achter da ze dizze categorie in 1999 nog adn afgeweezn. In april 2025 koundigdn ze an da Beste Stuntountwerp g'ïntroduceerd zou wordn vanaf de 100ste ceremonie in 2028, achter da ze van 1991 toet 2012 iedder joar 't vôorstel vo e prys vo Beste Stuntcoördinatie adn verworpen.

### Stopgezette categorieën

### Vôorgestelde categorieën
De Raad van Bestuur (Board of Governors) komt idder joar soamen en overweegt nieuwe pryscategorieën, woarounder:

* Beste Populaire Film: vôorgesteld in 2018 vo d' uutreikienge in 2019; uutgesteld en moet nog oltyd wordn uutgevoerd.
* Beste Titelountwerp: afgeweezn in 1999.

## Specioale categorieën
De Specioale Academy Awards wordn gestemd deur specioale comités, in plekke van deur de hêle Academy. Z' wordn nie persé idder joar uutgereikt.

### Uudige specioale categorieën
* Academy Honorary Award: sedert 1929
* Academy Scientific and Technical Award (drie verschillige pryzn): sedert 1931
* Gordon E. Sawyer Award: sedert 1981
* Jean Hersholt Humanitarian Award: sedert 1957
* Irving G. Thalberg Memorial Award: sedert 1938

### Stopgezette specioale categorieën
* Academy Juvenile Award: 1934 toet 1960
* Academy Special Achievement Award: van 1972 toet 1995, en doarna nog e kêer in 2017

## Kritiek en controverses

### Beschuldigiengn van commercialiserienge
Vanwehe de positieve blootstellienge en 't prestige van de Academy Awards geven vele filmstudios bykan 25 miljoen dollar uut en huren ze publicisten in, specifiek om under films te promootn binst wa da normoal 't "Oscar-seizoen" wordt genoemd. Da heet beschuldigiengn ipgewekt da d' Academy Awards mêer wordn beïnvloed deur marketing en lobby'n dan deur kwaliteit. William Friedkin, een Oscar-winnende filmregisseur en vôormalig producer van de ceremonie, drukte dit sentimënt uut ip e conferensje in New York in 2009, en beschrêef et lik "t grotste promotiesschemoa dat eênigste industrie ôoit vo zyn eign et bedocht".

Tim Dirks, redacteur van de AMC Filmsite, schrêef over de Academy Awards:

Oungelukkig moar woar wordn de kritische weirde, d' artistieke vizie, de culturele invloed en d' innovatieve kwaliteiten van vele films nie dezelfste weigienge gegeevn by 't stemmn. Surtout sinds de joarn '80 zyn geld-ipbriengende "formule-gemakte" blockbusters me blienkende productieweirden dikkers publiekstrekkende giegoantn gewist (en winnoars van Beste Film), moar ze waarn nie perse goeie films met diepgang of kritische byval.

E recente techniek woarvan da beweerd wordt dat em gebruukt wordt binst 't Oscar-seizoen, is de fluustercampagne (whisper campaign). Die campagnes zyn bedoeld om negatieve percepties over andere genomineerde films te verspreiden, en me peist da ze wordn uutgevoerd deur de menschn die betrokkn waarn by 't moakn van de (têgen)film. Vôorbeeldn van fluustercampagnes zyn d' anklachtn teegn *[[w:nl:Zero Dark Thirty|Zero Dark Thirty]]*, woarby dat er gesuggereerd wierd dat de film martelienge verrechtvoardigde, en de beweirienge da *[[w:nl:Lincoln (film)|Lincoln]]* de geschiedenisse vervormde. Deze techniek wierd ip grôte schoale gebruukt deur vôormalig producer Harvey Weinstein en zyn bedryf Miramax, woarby dat de campagnestrategie verre anandacht krêeg achter dat Miramax zyn *[[w:nl:Shakespeare in Love|Shakespeare in Love]]* d'n rivaliseernde film *[[w:nl:Saving Private Ryan|Saving Private Ryan]]* versloeg vo Beste Film.

### Beschuldigiengn van vôoringenomenheid
*Zie ôok: [[w:en:Oscar bait|Oscar bait]]*

E typische kritiek ip d' Academy Awards vo Beste Film is da der ounder de winnoars en genomineerdn e surrepresentatie is van romantische historische epiekn, biografische dramas, romantische dramedies en familie-melodramas, woarvan dan de mêeste uutgebrocht wordn in de Verênigde Stoatn binst de latste drie moandn van 't kalenderjoar. D' Oscars stoan dr berucht om da ze specifieke genres van films uutkiezen om bekroond te wordn. De term "Oscar bait" is uutgevoundn om da sôorte films te beschryvn. Dit et mettyd geleid toet mêer specifieke kritiekn da de Academy de connectie me 't publiek kwyt is, byvôorbeeld deur de "Oscar bait"-films vôorrong te geevn ip de favorietn van 't publiek, of deur historische melodramas te verkiez'n boovn gepreezn films die uudige probleemn in 't leevn toogn.

Oundanks 't gigantische succes van *[[w:nl:The Dark Knight (film)|The Dark Knight]]* en *[[w:nl:WALL-E|WALL-E]]*, kreegn die films gin nominoatie vo Beste Film ip de 81ste Academy Awards. Die beslissiengn kreegn massoal veel kritiek en wierdn deur vele publicoaties anzien lik zwoare beledigiengn ("snubs"). De teegnslag ip de beslissienge was zodanig grôot, da de Academy vo de 82ste Academy Awards in 2010 de limiet vo Beste Film-genomineerden verlêh van vuuve noar tiene.

### Gebrek an diversiteit
De Academy Awards hen ol stief lange kritiek gekreegn over under gebrek an diversiteit ounder de genomineerdn. Die kritiek is gebaseerd ip de statistiekn van ol d' Academy Awards sins 1929, wuk dat aantoogt da moar 6,4% van de genomineerdn vo een Academy Award nie-wit was, en sedert 1991 was 11,2% van de genomineerdn nie-wit. De verhoudienge van winnoars is zels nog uutêenlopender. Om verschillige redens, waarounder marktboarheid en historische verboodn ip interraciale koppels, zyn d'r een antal profielhoge Oscars toegekend an yellowface-uutbeeldiengn, moar ôok an acteirprestoaties van Aziatische karakters die hergeschreevn zyn vo witte personoages. 't Deurde toet 2023 vôor da der een Aziatische vrouwe een Academy Award vo Beste Actrice won, wannoar da Michelle Yeoh de prys in ountvangste nam vo eur rolle in *[[w:nl:Everything Everywhere All at Once|Everything Everywhere All at Once]]*. De 88ste prysuutreikinge wierd 't doelwit van e boycot, weireldberoemd gemakt ip sociale media me de hashtag #OscarsSoWhite, gebaseerd ip 't perspectief van activistn dat de volledig witte lyste van genomineerde acteurs bias en vôoriengenomenheid vertoogde. Ols reactie hierip is de Academy teegn 2020 begost met "historische" veranderiengn ip de ledelyste uut te voern. Sommigte mediacritici beweren da d' inspanniengn van de Academy oem eur vermeende raciale, gender- en nationale biassen an te pakkn ollêne moar afleidiengn zyn. In teegnstellienge zyn d'r by de Golden Globe Awards wel ol mêerdere winnoars van Aziatische ofkomste gewist in de categorieën voor ôofdactrice. Sommign vroagn under af of de definitie van "prestoatie" (merit) deur de Academy wel echt rechtvoardig is of empowering is vo nie-Amerikoanen.

De verteenwoordigiengs- en inclusiestandoardn van de Academy zyn bekritiseerd gewist vo 't uutsluutn van Joodn ols een aparte ounderverteenwoordigde klasse.

### Verkêerde categoriserienge van acteurs
De Academy êet gin regels vo oe da me moe bepoaln of e rolle (performance) een ôofdrolle of e byrolle is. 't Ligt helegans an de discretie van de studio's of e bepoalde rôlle wordt in'ediend vo Beste Acteur/Actrice of Beste Mannelikke/Vrouwelikke Byrolle. Dit et al geleid toet situaties woarby e film twêe of mêerdere co-ôofdrolln et, en êen dervan wordt in'ediend in e byrolcategorie om te vôorkommen da de twêe ôofdrolspelers teegn mekoar moetn competeren, en om de winstkansn van de film t' verôgen. Die praktyk is spottend "categorie-fraude" (category fraud) genoemd.

E vôorbeeld es Rooney Mara die wierd genomineerd vo Beste Vrouwelikke Byrolle vo *[[w:nl:Carol (film)|Carol]]* (2015), oundanks da ze een vergelikboare schermtyd aht in de film als Cate Blanchett, die wierd genomineerd vo Beste Actrice. Nen andre vôorbeeld is *[[w:nl:Once Upon a Time in Hollywood|Once Upon a Time in Hollywood]]* (2019), woarby da Brad Pitt wierd genomineerd vo en wounn et vo Beste Mannelikke Byrolle, oewel dat 'em nen even belangrykn rolle aht as de genomineerde Beste Acteur Leonardo DiCaprio. In alletwêe die gevoll'n stelden critici dat de filmstudio's êentwien dien eigenlijk d' ôofdactrice of -acteur was, na e byrolcategorie adn verplatst om t' ountwyken da ze teegn udder eign co-sterre moestn competeren.

### Erkennienge van streamingmedia-films
Achter de 91ste Academy Awards in februoari 2019, woarby da d' ip Netflix uutgezounden film *[[w:nl:Roma (2018)|Roma]]* genomineerd was vo tiene pryzn woarounder de categorie Beste Film, bespraken Steven Spielberg en andere leedn van de Academy de meugelikheid om de regels vo films te verandern via de Raad van Bestuur, om azo films van Netflix en andere mediastreamingdienstn uut te sluten. Spielberg maktige hem zörh'n da Netflix, ols productie- en distributiestudio, vele mêer geld koste uutgeevn dan wa geweunlik is vo typische Oscar-winnende films. Z' aan ôok een veel brêedere en rappere distributie of andere genomineerden vo Beste Film, binst da ze nog assan kostn voldoen an d' absolute minimumeisen vo e cinemarelease om in anmerkienge te kommn vo een Oscar.

De United States Department of Justice ad g'hôord van die meugelikke regelveranderienge en schreef e brief noar de Academy in moarte 2019. Ze voarschuwdn under dat 't ipleggn van extra restricties ip films uutgebrocht via streamingdiensten, zounder deftige rechtvoardigienge, anleidieng koste geevn toet ounderzoekn noar concurrentievervalsieng (anti-trust) teegn de Academy. Achter udder vergoadering in april 2019 stemde de Raad van Bestuur (Board of Governors) in om d' uudige regels te behouden, woardoor da streamingfilms verkiesboar bleven vo Oscars, ip vôorwoarde da ze e beperkte cinemarelease adn g'had.

### Klap-incident tusschn Chris Rock en Will Smith in 2022
*Hoofdartikel: [[w:nl:Klapincident tussen Will Smith en Chris Rock|Klapincident tussen Will Smith en Chris Rock]]*

Binst de 94ste Academy Awards ip 27 moarte 2022, miek Chris Rock e graptje over d'n koleschoorn kop van Jada Pinkett Smith met e verwyzienge noar *[[w:nl:G.I. Jane|G.I. Jane]]*. Will Smith wandelde 't podium ip en sloeg Rock vul in zyn gezichte, kêerde were noar zyn plekke en rôepte twêe kêers noar Rock: "Houd de noame van me wyf uut jou fuckin' muule!" ("Keep my wife's name out [of] your fucking mouth!"). Ton dat em loater zyn prys vo Beste Acteur anveirdde vo *[[w:nl:King Richard (film)|King Richard]]*, verontschuldigde Smith zyn eigen by de Academy en d' andere genomineerden, moar nie by Rock. Rock besliste om gin klacht in te dienen teegn Smith.

Ip 8 april 2022 miek de Academy e persbericht bekend via e brief die verzeunden wierd deur vôorzitter David Rubin en CEO Dawn Hudson, woarin da ze 't publiek informeerden da Will Smith ols gevolg van 't incident tien joar lank verbannen wierd van de Oscars.

### Weigeriengn van de prys
Sommigte winnoars die kritisch zyn over de Academy Awards hen de ceremonies geboycot en geweigerd om under Oscars t' anveirden. D'n êestn die dadde dee, was scenarioschryver Dudley Nichols (Beste Scenario in 1935 vo *[[w:nl:The Informer (1935)|The Informer]]*). Nichols boycotte de ceremonie van de 8ste Academy Awards omwille van conflictn tusschn de Academy en de vôorganger van de Writers' Guild. Nichols nam uuteindelik de prys uut 1935 drie joar loater an, ip de ceremonie van 1938. Nichols wierd binst zyn carrière nog drie kêers genomineerd vo een Academy Award.

George C. Scott wierd de twidde persôon die zyn prys weigerde (Beste Acteur in 1970 vo *[[w:nl:Patton (film)|Patton]]*) binst de ceremonie van de 43ste Academy Awards. Scott beschrêef et ols e "vlêesparade" ("meat parade") en zei: "Ik wil der hêlegans niks mee te moaken hen".

Den derdn die de prys weigerde, was Marlon Brando. Hy weigerde zyn prys vo Beste Acteur vo *[[w:nl:The Godfather (film)|The Godfather]]* uut 1972, verwyzend noar de discriminôtie en de slichte behandelienge van Nôord-Amerikoansche Indiaanen (Inheemse Amerikoanen) in de filmindustrie. Ip de ceremonie van de 45ste Academy Awards vroeg Brando an actrice en burgerrechtenactiviste Sacheen Littlefeather om in zyn plekke e 15 bladzydn lange speech vôorn te leezn, woarin dat em zyn kritiek uutlegde, wa da e combinoatie van boeroep en gejuuch in 't publiek uutlokte. In 2022 wierd Littlefeather der van beschuldigd deur eur zusters da ze a gelogen over eur ofkomste ols wezende Inheemse Amerikoansche.

### Diskwalificoaties
Zeven films en under nominoaties ingetrokken gekreegn vôorn de officiële prysuytreikienge:

* *[[w:nl:The Circus (film)|The Circus]]* (1928) – De film wierd vrywillig wegg'hoald uut de competitieve categorieën deur de Academy, om zo Charlie Chaplin een eereprys te geevn.
* *[[w:nl:Hondo (film)|Hondo]]* (1953) – Wegg'hoald van 't stembiljet vo Beste Verhoal achter da brievn van de producer en de genomineerde under vrôegn by de inbegreepenis dervan in de categorie.
* *[[w:en:High Society (1955 film)|High Society]]* (1955) – Teruggetrokkn van 't stembiljet vo scenario achter da 't verward wierd me de film uut 1956 met exact dezelste noame.
* *[[w:nl:The Godfather (film)|The Godfather]]* (1972) – In 't begun genomineerd vo elve pryzn, moar de nominoatie vo Beste Originele Muziek wierd ingetrokkn otn ze ountdekten da 't ôofdthema stief vele bepoalde ip meziek die de componist ad geschreevn vo een êerdere film. Gin êen van zyn andere nominoaties wierd ingetrokkn, en de film krêeg drie Oscars, woaronder Beste Film.
* *[[w:nl:A Place in the World (film)|A Place in the World]]* (1992) – Verwyderd van 't stembiljet vo Beste Buitenlandstoalige Film otn ze zagen dat 't land da de film ad ingediend nie genoeg artistieke controle over de creatie van de film ad g'had.
* *[[w:en:Alone yet Not Alone|Alone yet Not Alone]]* (2014) – 't Titelliedje van de film, "Alone Yet Not Alone", wierd van 't stembiljet vo Beste Originele Nummer g'haald achter da 't dudelik wierd da Bruce Broughton ip een onethische maniere contact ad gezocht me andere leedn van de muzikoale tak van de Academy; dit was den êestn kêe da e film wierd wegg'hoald van e stembiljet wegens ethische redens.
* *[[w:nl:13 Hours: The Secret Soldiers of Benghazi|13 Hours: The Secret Soldiers of Benghazi]]* (2017) – De nominoatie van geluudsmixer Greg P. Russell wierd êen dag vôorn d' uutreikienge g'annuleerd otn ze voundn dat em ip e foute maniere stemmers ad gecontacteerd via den tillefong. De nominoaties vo d'andere drie geluudsmixers, Gary Summers, Jeffrey J. Haboush en Mac Ruth, mochtn wel bluuvn stoan.

Êen film wierd gediskwalificeerd nadat em de prys al ad gewounn, woardeure da de winnoare d'n Oscar moeste weregeven:
* *[[w:nl:Young Americans (1967)|Young Americans]]* (1969) – Won êest d'n Oscar vo Beste Documentaire, moar wierd loater ingetrokkn otn 't ountdekt wierd dat de film ol in de cinemoa draaide vôorn de geoorloofde startperiode.

Êen film krêeg zyn nominoatie ingetrokken achter de uutreikienge woarip dat ie ni ad gewounn:
* *[[w:nl:Tuba Atlantic|Tuba Atlantic]]* (2011) – De nominoatie vo Beste Korte Live-Action Film wierd ingetrokkn otn ze zag'n da de film ol ip de tilleviesje wierd getoogd in 2010, dus voôrn zyn release in de cinema.

### Ipmerkiengn over animatiefilms als kiendergenre
Ip de 94ste Academy Awards in 2022 wierd de prys vo de Beste Animatiefilm uutgereikt deur drie actrices die Disney-prinsessen adn gespeeld in live-action remakes van under overêenkomstige animatiefilms: Lily James (*[[w:nl:Cinderella (2015)|Cinderella]]*), Naomi Scott (*[[w:nl:Aladdin (2019)|Aladdin]]*), en Halle Bailey (*[[w:nl:The Little Mermaid (2023)|The Little Mermaid]]*). Binst d' introductie van de categorie, stelde Bailey dat animatiefilms "vormende ervoaringn zyn vo kienders die d'r noar kyken," zoas James 't verwoordde: "Zo vele kienders kyken deez' films iddre kière opnuv en opnuv." Bailey miek eure zinne of: "opnuv en opnuv en opnuv en opnuv en opnuv." Scott voegde d'ran toe: "Ik zie êenigtte oueders die perfect wetn woover wuk dam wyder t'hèn." De ipmerkingn kregen massoal vele kritiek van liefebbers van animoatie en van de menschn in d'industrie, omda zynder 't medium infantileerden en 't stigma in stand hieldn da geanimeerde werken strikt vo de kienders zyn, zeker omdaj moet weetn da d'industrie in 't byzounder de lof kreêg vo 't bluuvn genereern van content en geld voa Hollywood binst 't ôogtepunt van de COVID-19-pandemie. Phil Lord, co-producer van één van de genomineerde films, *[[w:nl:The Mitchells vs. the Machines|The Mitchells vs. the Machines]]*, tweette da 't "hêel koel is oem animoatie uut the hoal'n ols iètwat da de kienders meugn kyk'n en woara volwoassn menschn udder moetn deuresloan." De officiële sociale media-accounts van de film reageerdn ip de grap met een ofbeeldienk woarip da stound: "Animoatie es cinema." E weke loater schrêevn Lord en zyn produceer-maat Christopher Miller e gastcolumn in *[[w:nl:Variety (tijdschrift)|Variety]]* woarin da ze d' Academy bekritiseerden vo de grap en vo oe da Hollywood animoatie aanziet. Ze schrêevn da "niemand gienk an de slag om animatiefilms te verklênen, moa 't is nu wel d'ôogste tyd damme ze opwaardêern." Ze stelden ôok an d' Academy vôorn da de categorie moeste gepresenteerd wordn deur e filmmakere die de kunste van animoatie respecteert ols cinema.

Wa da ôok nog bydroeg an de controverse was da de prys vo Beste Korte Animatiefilm (woarvan de genomineerdn mêestal bestoundn uut kortfilms die nie ip kienders gericht woarn) êen van d' achte categorieën was die nie live wierdn uutgezounden binst de show. De winnoare vo de prys vo Beste Korte Animatiefilm was *[[w:en:The Windshield Wiper|The Windshield Wiper]]*, e mêertoalige Spoans-Amerikoansche film die animoatie vo volwassenn is, binst dat een andere genomineerde in drie categorieën: Beste Animatiefilm, Beste Documentaire, en Beste Internationale Film, de film *[[w:nl:Flee|Flee]]* was, e PG-13 gerate geanimeerde documentaire over een Afgoanschen vluchtelieng. Alberto Mielgo, de regisseur van *The Windshield Wiper*, gaf loater een anveirdingsspeech vo den Oscar: "Animoatie is e kunste die elke sôorte kunste omvat daj j' joe kut inbeelden. Animoatie vo volwassenn is e feit. 't is an 't gebeurn. Loat ons 't cinema noemn. Ik ben stief verêerd omda dit nog moa 't begin is van wuk damme me animoatie kunn doen." Sommigte speculoaties suggereerden da de speech e rolle ad gespeeld in de beslissienge om de prys nie live uut te zendn.

Een andere factor is da der tal van animatiefilms gemakt zyn vo e volwassen publiek of met e leeftydsrating van PG-13 of ôger. E poar dervan — *[[w:nl:Les Triplettes de Belleville|The Triplets of Belleville]]*, *[[w:nl:Persepolis (film)|Persepolis]]*, *[[w:en:Chico and Rita|Chico and Rita]]*, *[[w:nl:Kaze tachinu (film)|The Wind Rises]]*, *[[w:nl:Anomalisa|Anomalisa]]*, *[[w:nl:Ma vie de Courgette|My Life as a Courgette]]*, *[[w:nl:The Breadwinner|The Breadwinner]]*, *[[w:nl:Loving Vincent|Loving Vincent]]*, *[[w:nl:Isle of Dogs|Isle of Dogs]]*, *[[w:nl:J'ai perdu mon corps|I Lost My Body]]*, *[[w:nl:Flee|Flee]]*, en *[[w:en:Memoir of a Snail|Memoir of a Snail]]* — zyn in deze categorie genomineerd gewist, woarby da *[[w:nl:Kimitachi wa dô ikiru ka|The Boy and the Heron]]* d'n êestn animatiefilm vo volwassenn is (in dit geval, PG-13) die won in de 96ste Academy Awards.

Deze commentoarn kwoamn ip 't moment da *#NewDeal4Animation*, e bewegienge van animoatiewerkers die gelyke betoalienge, behandelienge en erkennienge eisn an under collega's in de live-action weireld, vaarte begost te krygen binst d' ounderhandeliengn vo e nieuw contract tusschn The Animation Guild, IATSE Local 839/SAG-AFTRA en de Alliance of Motion Picture and Television Producers, en de presentotie wierd gebruukt om de bewegienge te verênigen.

Binst de 96ste Academy Awards in 2024, zei presentator Jimmy Kimmel: "Steek j'and ip aj je kiend dit dêel van 't stembiljet et loatn invulln." Die ipmerkingn lokten opnieuw negatieve reacties uut, woarby Christopher Miller, producer van de da joar genomineerde film *[[w:nl:Spider-Man: Across the Spider-Verse|Spider-Man: Across the Spider-Verse]]*, tweette da de grap "vermoeid en lui" was. De ip PG-13 gerate film *[[w:nl:Kimitachi wa dô ikiru ka|The Boy and the Heron]]* zou uuteindelik de prys winn'n.

## Verboundn evenementn (Associated events)
De volgnde evenementn zyn nauwe verboundn an de joarlikse Academy Awards:

* Governors Awards, wuk da d' uutreikingn van de Academy Honorary Award, de Jean Hersholt Humanitarian Award, en de Irving G. Thalberg Memorial Award omvat.
* De 25ste Independent Spirit Awards (2010), mêestal g'houden in Santa Monica, Californië ip de zoaterdag vôorn de Oscars, wierd vo den êestn kêe verplatst noar e vrydag en veranderde van lokoatie noar L.A. Live.
* 't Joarlikse "Night Before"-fêest, traditioneel g'houden in The Beverly Hills Hotel, da begost in 2002 en algemêen gekend is ols *het* fêest van 't seizoen. D' ipbriengste goat noar 't Motion Picture & Television Fund, da e rustuus uutboat vo SAG-acteurs in de San Fernando Valley.
* De Elton John AIDS Foundation Academy Award Party zendt de pryzen live uut in 't nabygelegen Pacific Design Center.
* De Governors Ball is de officiële afterparty van de Academy, inclusief diner (toet 2011), en is gëlgen vlak neviest de locoatie van de prysuutreikienge. 't Evenement wordt ol 31 joar lank gecaterd en gepresenteerd deur Wolfgang Puck.
* De afterparty van *[[w:nl:Vanity Fair (tijdschrift)|Vanity Fair]]*, historisch gezien gehouden in 't vôormalige restaurant Morton's, is sedert 2009 in de Sunset Tower.

## Cadeaus vo presentatoorn en artiêstn
't Is e traditie gewordn om cadeauzakkn (gift bags) uut te dêeln an de presentatoorn en artiêstn (performers) ip de Oscars. De letste joaren zyn de cadeauzakkn ook uutgedêeld an genomineerden en winnoars. De weirde van elk van die zakkn kan iploopn tot in de tienduzenden dollars. In 2014 wierd gemeld da de weirde toet wel $80.000 bedroeg. De weirde is zovele gestegen da d' Amerikoansche fiscus, d' Internal Revenue Service (IRS), e verkloarienge uutgaf over de cadeaus en oe da die belastbaar zyn.

De cadeauzakkn van d' Oscars bevatteden ounder andere vakantiepakketn noar Hawaii, Mexico en Japan, e privé-dinerfeestje vo den ontvanger en moatn in e restaurant, beeldtillefongs (videophones), e vierdoags verblyf in een otel, orloozjes, armbanden, spa-behandelienhen, flessen wodka, esdoorn-saladedressing, vermageriengssnoepjes en vo wel $25.000 an cosmetische behandeliengn en verjoungiengsprocedures, lik lipfillers en chemische peelings van de plastisch chirurg Konstantin Vasyukevich uut New York City. Sommigte cadeaus aahn zelfs een "gewoagd" kantje; in 2014 aht den erotischen detailhandeloare Adam & Eve e "Secret Room Gifting Suite" by. Bekende koppn die in deze suite lamskwamen waarn ounderandere Judith Hoag, Carolyn Hennesy, Kate Linder, Chris Mulkey, Jim O'Heir en John Salley.

## Tilleviesjekykcyfers en recloamepryzn
Vanaf 2006 zyn de resultoatn Live+SD; ol de joarn dervôren zyn live kykers.

## Records
*Hoofdartikel: [[w:en:List of Academy Award records|Lyste van Academy Award-records]]*

### Mylpoaln (Milestones)

### 't Mêeste per film

### 't Mêeste per franchise of remake

### 't Mêeste per persôon

## Zie ôok
* Lyste van filmpryzn
* Lyste van Academy Award-genomineerde films
* Lyste van acteurs med Academy Award-nominoaties
* Lyste van byzoundere Academy Award winnoars en genomineerden

## Voetnota's


## Referensjes


## Verder te leezn
* Brokaw, Lauren. "Wanna See an Academy Awards Invite? We Got It Along with All the Major Annual Events Surrounding the Oscars". *The Daily Truffle* (3 moarte 2010).
* Cotte, Oliver. *Secrets of Oscar-Winning Animation: Behind the Scenes of 13 Classic Short Animations*. Focal Press (2007). ISBN 978-0-240-52070-4.
* Fischer, Erika J. *The Inauguration of "Oscar": Sketches and Documents from the Early Years of the Hollywood Academy of Motion Picture Arts and Sciences and the Academy Awards, 1927–1930*. K. G. Saur Verlag (1988). ISBN 978-3-598-10753-5.
** Jung, Uli. "Fischer, Erika J.: The Inauguration of 'Oscar'". *Medienwissenschaft: Rezensionen* 6(4): 495–497 (25 november 1989). Duutstoalige boekrecensie.
* Kinn, Gail; Piazza, Jim. *The Academy Awards: The Complete History of Oscar*. Black Dog & Leventhal Publishers (2002). ISBN 978-1-57912-240-9.
* Levy, Emanuel. *All About Oscar: The History and Politics of the Academy Awards*. Burns & Oates (2003). ISBN 978-0-8264-1452-6.
* Schulman, Michael. *Oscar Wars: A History of Hollywood in Gold, Sweat, and Tears*. Harper (2023). ISBN 9780062859013.

## Externe koppeliengn

* Officiële website van dn Oscars
*Academy Awards ip IMDb
*98ste Oscars Shortlists.